als_Latn dik_Latn sag_Latn
Drejton Mbledhjen
JOZEFINA ÇOBA TOPALLI – KRYETARE KUVENDI
Rendi i ditës:
Marrja e një vendimi për zgjatjen e afatit të Komisionit për Reformën Zgjedhore
Shqyrtimi i kërkesës së një grupi deputetësh për moszhvillimin e seancës plenare të datës 17 mars, pas ngjarjeve të ndodhura në Gradec.
Të pranishëm:
Znj. Jozefina Çoba TOPALLI Kryetare Kuvendi
Z. Fatos BEJA Zëvëndës Kryetar Kuvendi
Z. Ylli BUFI Zëvëndës Kryetar Kuvendi
Z. Astrit PATOZI Kryetar i Grupit Parlamentar të Partisë Demokratike
Znj.Valentina LESKAJ Kryetare e Grupit Parlamentar të Partisë Socialiste
Z. Arian MADHI Kryetar i Grupit Parlamentar të Partisë Republikane
Z. Pashk UJKA Kryetar i Grupit Parlamentar Demokristian
Z. Petrit GJONI Kryetar i Grupit Parlamentar të PAA
Z. Skënder GJINUSHI Kryetar i Grupit Parlamentar të Partisë Social-Demokrate
Z. Pëllumb XHUFI Kryetar i Grupit Parlamentar LSI + PDS
Z. Tritan SHEHU Kryetar i Grupit Parlamentar Demokrat-Reformator
Z. Neritan CEKA Kryetar i Grupit “Qendra Liberal Demokrate”
Mungojnë:
Z. Vangjel DULE Kryetar i Grupit Parlamentar “Qendra Demokrate”
HAPET MBLEDHJA
JOZEFINA ÇOBA TOPALLI: Mirëdita të gjithëve. E kam thirrur këtë mbledhje të Konferencës së Kryetarëve, për të diskutuar dy çështje; e para ka të bëjë me shtyrjen e afatit të Komisionit të Reformës Zgjedhore dhe, e dyta, për të diskutuar mbi një kërkesë të disa deputetëve për të mos zhvilluar seancë plenare sot. Në një ditë kur vazhdojnë ende të nxirren kufoma nuk duket e përshtatshme zhvillimi i seancës plenare. Dua të di mendimin tuaj mbi këto dy çështje.
TRITAN SHEHU: Në lidhje me pikën e parë; A ia vlen që ta riorganizojmë dhe ti japim mandat tjetër komisionit? Do të mblidhet komisioni apo jo? Nëse jo, nuk ka asnjë arsye pse të shtyhet afati. Nëse komisioni nuk do të vihet në punë më duket qesharake ideja e dhënies së kohës. Mendoj se dy partitë që kanë dy bashkëkryetarët duhet të na përgjigjen. Lidhur me pikën e dytë, nuk mendoj se sot është dita e përshtatshme për të zhvilluar seancë. Le të sqarohet kjo punë, të shpallet dita e zisë kombëtare pasi të gjenden gjithë kufomat, gjërat do të sqarohen e debatohen, por sot nuk ka kuptim debati ynë. Unë personalisht mendoj se të enjten në mëngjes pasi të jetë sqaruar e qetësuar gjendja, mund të diskutohet. Tani sapo dha dorëheqjen edhe Ministri i Mbrojtjes dhe, besoj se kjo shkon në favor të kësaj, prandaj, nuk ka pse ngutemi.
PETRIT GJONI: Falemnderit znj. Kryetare. Përsa i përket pikës së parë, jam dakord që ne ti shtyjmë afatin Komisionit të Reformës Zgjedhore, përndryshe, ne i mbyllim dyert punës sonë.
Për çështjen e dytë, mendoj të mos e zhvillojmë sot seancën, pasi të gjithë jemi informuar që atje po vazhdojnë të nxirren kufoma të tjera dhe, nëse kalojmë në zhvillimin e një séance normale, s'ka kuptim miratimi i ligjeve në një situatë të tillë.
VALENTINA LESKAJ: Për çështjen e parë, natyrisht, z. Shehu e kishte edhe pyetje edhe koment. Ndoshta do ishte me mirë të shprehej mazhoranca. Ne jemi pro shtyrjes së afatit të Komisionit të Reformës Zgjedhore.
YLLI BUFI: Shtyrja e afatit të Komisionit të Reformës Zgjedhore është e pashmangshme. Ndryshimet në kod do kalojnë patjetër nëpërmjet komisionit. Ka një debat të madh lidhur me çështjen e sistemit, ka një vështirësi reale në komision, por rishikimi i kodit do kalojë patjetër në komision dhe duhet shtyrë mandati i tij.
NERITAN CEKA: Mendoj se kjo është një shpikje që mund ti thuhet, fillestarëve, që, sistemi është tjetër dhe Kodi është tjetër. Mendoj se Kuvendi duhet të jetë më serioz. Njerëz që nuk punojnë, nuk mund t'u jepet një mandat i ri. Nëse komisionit i jepet një afat tjetër, dy bashkëkryetarët në mënyrë taksative nuk mund të jenë më në atë pozicion. Nuk kanë bërë asnjë mbledhje, nuk janë serioz në punën e tyre, në fillim të dhjetorit kërkuan paraqitjen urgjentisht të kërkesave e pastaj nuk e mblodhën më komisionin. Nuk kam kundërshtim nëse partitë e mëdha bëjnë një marrëveshje. Por kur caktohet një komision nga Kuvendi ai duhet të jetë serioz. Edhe për fatkeqësinë që ne po flasim është rezultat i mosseriozitetit të shtetit shqiptar. Mosserioziteti fillon në Parlament ku ne tallemi me çdo gjë. Nëse ju e keni vendosur ta drejtoni shtetin në këtë mënyrë na thoni që edhe ne ta mbledhim mendjen. Ta marrim vesh edhe ne që këtu ka një Kuvend. Këtu vijnë ministrat e tallen. Në çdo vend të botës ministri dridhet kur hyn në Parlament. Këtu edhe deputetët vijnë e komandojnë Kuvendin. Jam dakord të vazhdojë punën komisioni, por pa ata kryetarë. Nëse vazhdojnë ata kjo do përbënte një shkelje të seriozitetit.
Pika tjetër u përket dy partive të mëdha. Vendosni si të doni.
SKËNDER GJINUSHI: Përsa i përket çështjes së Komisionit të Reformës Zgjedhore ai duhet të ushtrojë funksionet e tij, gjë që nuk e ka bërë. Para problemit të shtyrjes së afatit është problemi i funksionimit të tij. Duhet një shtyrje afati pasi ai deri më sot rezulton më një produkt zero, por, në shtyrjen e afatit duhen korrigjuar gabimet që komisioni të funksionojë. Tema më e ndjeshme gjykoj se është ajo që ka ndodhur. Kuvendi i ka lënë kohë Qeverisë të përballojë emergjencën dhe sot, situata është kaotike, por besoj se të mërkurën mbasdite duhet lënë një seancë për këtë çështje. Deri atëherë do jetë kristalizuar çështja dhe Kuvendi do ketë mundësi të marrë informacion në rrugë zyrtare. Kuvendi është institucioni i parë që informohet, dhe ai më pas duhet të nxjerrë detyrat e tij. Po kështu edhe Qeveria duhet të na informojë për masat e mëtejshme pasi kanë mbetur pa strehë me mijëra njerëz. Ka shumë gjëra për tu diskutuar dhe, asgjë s'mund ti lihet spontaneitetit. Ditën e mërkurë le të zhvillohet një seancë për tragjedinë e Gërdecit.
VALENTINA LESKAJ: Mendoj se dhe për shkak të situatës së kësaj çështje, mendoj se do jetë vonë e mërkura mbasdite. Më mirë debati të zhvillohet nesër mbasdite.
JOZEFINA ÇOBA TOPALLI: Si ta vlerësoni ju. Prandaj jemi mbledhur këtu.
ARIAN MADHI: Unë kam të njëjtin mendim si parafolësit, pra, është e nevojshme të rimarrë një mandat të ri Komisioni i Reformës Zgjedhore. E vërteta është që ai komision nuk ka punuar dhe nuk ka patur mundësi të ketë një rezultat, jo që nuk mund të nxjerrë një produkt të vetin. Të rifillojë puna, ajo është një çështje ekspertize e vullneti politik.
Përsa i përket problemit të dytë, nëse është herët sot e vonë nesër, unë besoj se strukturat duhen lënë jashtë këtij debati, jashtë agravimit të situatës, që ne po shohim se po keqpërdoret në një farë mënyre dhe, për këtë nuk bëj përgjegjës askënd, bëj përgjegjës atë lloj emocioni që ka përfshirë këtë masë njerëzish, por që, strukturat me shumë përgjegjësi dhe qetësi duhen lënë të administrojnë atë situatë që është atje. Së dyti, përderisa kjo situatë nuk ka një fund, ku ne mund të themi se sot u finalizua, ne tashmë do kemi një seancë homazh për ata që vdiqën, e sigurisht më pas do kemi një raportim. Ne nuk mund të bëjmë një show mediatik mbi situatën, pa patur dhe një informacion të detajuar e të saktë, të ardhur paraprakisht, të kemi mundësinë të bëjmë pyetje, e të mund të shmangim çdo lloj manipulimi me faktin. Jo vetëm që sot e quaj domosdoshmëri moszhvillimin e seancës, pasi duhet të kontribuojmë në qetësimin e situatës.
ASTRIT PATOZI: Mesa po shoh prevalon ideja që të shtyhet seanca e sotme. Nëse insistohet që të zhvillohet debati nesër ne jemi dakord. Për pikën e parë unë jam dakord që të shtyhet afati i Komisionit të Reformës Zgjedhore. Po ta shohim nga pikëpamja pragmatiste, në rast se ata që dyshojnë për një marrëveshje të mundshme mes dy partive të mëdha, do të ishin shumë të lumtur që ky komision të mos funksiononte pasi në një farë mënyre, ai është një barrë për mazhorancën apo për dy partitë e mëdha, pasi përfaqësimi në këtë komision është gati si një lloj senati i Parlamentit. Partitë aty përfaqësohen në mënyrën më të mirë të mundshme.
PËLLUMB XHUFI: Nuk ka arsye që ne të mos mendonim që ky komision nuk ka funksionuar apo ka funksionuar në mjedise të tjera që nuk janë ato të komisionit. Kjo sepse vetë produkti i tij ky ka qënë; nuk është mbledhur dhe, rezultatet e një marrëveshje janë shprehur jashtë këtij komisioni. Jemi dakord që komisioni të aktivizohet. Ne kemi kërkuar që në muajin janar, një riformatim të komisionit për të theksuar nevojën për një temp të ri që duhet të marrë ky komision. Edhe këto tre muaj nuk ka ndryshuar asgjë. Ndoshta duhet të japim mesazhin që komisioni të kthehet në efiçent e mbase duhen ndërruar kryetarët.
Përsa i përket çështjes tjetër, Kuvendi ka rolin e tij, megjithatë ne biem dakord që sot nuk është momenti. Jemi dakord që të diskutojmë këtë çështje kurdo që të vendoset seanca parlamentare.
NERITAN CEKA: Është mirë që seanca të lihet ditën e mërkurë, dhe të fillojë në orën 10 paradite.
JOZEFINA ÇOBA TOPALLI: Kryeministri ka kërkuar të vijë të flasë në Kuvend. Rendi i ditës së sotme do shtyhet, por ne mund të lëmë një orë para rendit të ditës raportimin e Kryeministrit. Nuk mund të lëmë ligjet pa kaluar. Raportimi shtohet si pikë e rendit të ditës. Besoj se një orë është e mjaftueshme që Kryeministri të flasë, e pastaj të marrin fjalën kryetarët e grupeve. Jeni dakord?
VALENTINA LESKAJ: Unë nuk jam dakord që të flasin vetëm kryetarët e grupeve. Të caktojmë kohën. Ngjarja është shumë e rëndë dhe vështirë tu themi deputetëve të mos flasin për të.
JOZEFINA ÇOBA TOPALLI: I kalojmë shpejt ligjet. Pastaj vazhdojmë me raportimin.
NERITAN CEKA: E fillojmë seancën me ligjet dhe pastaj dëgjojmë Kryeministrin.
FATOS BEJA: Mendoj se do ishte me mirë që të linim gjithçka për seancën e ditës së enjte. Do ketë më shumë hapësirë për tu përgatitur, grupet parlamentare pozicionohen dhe kemi gjithë ditën në dispozicion.
JOZEFINA ÇOBA TOPALLI: Ligjet nuk kërkojnë shumë kohë. Do të jetë rendi i ditës plus debati për tragjedinë. Ndoshta duhet ta lëmë të mërkurën paradite.
VALENTINA LESKAJ: Unë kur diskutoj kam parasysh kalendarin e sotëm. Ka më shumë votime sesa diskutime.
JOZEFINA ÇOBA TOPALLI: Nuk mund ta anashkalojmë rendin e ditës. Dita e mërkurë paradite do lërë pa punë komisionet të cilat janë tashmë mjaft mbrapa me kalendarin. Nëse Grupi i PS-së kërkon një orë kohë debati shkon shumë gjatë.
VALENTINA LESKAJ: Nuk është shumë një orë. I bie të flasin vetëm 6 deputetë.
PËLLUMB XHUFI: Nuk e kuptoj pse doni që ta kufizoni kohën e debatit. Është një ngjarje e parashikuar. Nuk do vendosim rregulla edhe për raste të tilla.
JOZEFINA ÇOBA TOPALLI: Ka rregullore Parlamenti. Edhe ne raste të paparashikuara koha e debatit ka qënë e përcaktuar.
FATOS BEJA: Unë shoh një dëshirë për të bërë një debat parlamentar politik. E gjithë historia lidhet me faktin që jemi në rrugën drejt NATO-s. Është e rëndësishme që të dalë mesazhi i atij debati, që kjo politikë dhe ky Parlament, e menaxhon këtë situatë. Do vlerësohet menaxhimi i situatës nga ne. Nuk do vlerësohet ushtria shqiptare. Ajo është vlerësuar nga NATO. Unë vë re një dëshirë për të bërë politizim dhe, kjo është gjëja më e rrezikshme. Përgjegjshmëria është ajo që ne duhet të shfaqim.
VALENTINA LESKAJ: Z.Beja, nuk besoj se ne kemi patur ndonjë reagim që ka treguar papërgjegjëshmërinë tonë. Parlamenti është politik, aty bëhen politikat. Për një çështje të tillë të flasin vetëm 6 deputetë të partisë më të madhe të opozitës, mua më duket minimale.
ASTRIT PATOZI: A do gjejmë një rrugë të mesme për kohën e debatit? Ne jemi të gatshëm që edhe nesër ta zhvillojmë debatin. Meqë ju e keni me shumë dëshirë, dakord, por ama duhet të përcaktojmë një kohë debati se nuk mund të shkojmë në diskutime pa fund.
ARIAN MADHI: Mua më shqetësojnë dy probleme, i pari është tradita, nuk dua ti hyj historisë, por gjithmonë është bërë një armëpushim. Çështja e dytë është analiza e fakteve. Nëse ne do bëjmë një seancë jashtë kësaj analize, do të thotë që kemi një seancë politike dhe, kjo mund të mbyllet për 45 min pasi do bëhën vetëm deklarata për qëndrimin politik. Do të isha dakord me kërkesën tuaj, nëse do kishin ardhur faktet e ne do kishim mbi çfarë të diskutonim. Qëndrimet politike mund të bëhen brenda një një ore. Nuk do të ketë analizë.
PËLLUMB XHUFI: Për mendimin tim edhe mënyra se si është menaxhuar kriza mund të hajë debat apo jo?
JOZEFINA ÇOBA TOPALLI: Atëherë jemi të gjithë dakord, 60 minuta kohë diskutimi për Grupin Parlamentar të Partisë Socialiste, 120 minuta Grupi Parlamentar i Partisë Demokratike dhe 10 minuta grupet e tjera parlamentare. Seanca do të zhvillohet në datën 18 mars, ora 17:00.
(Mbledhja deklarohet e mbyllur.)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn